CELEX: 32015R0531
Language: ro
Date: 2014-11-24 00:00:00
Title: Regulamentul delegat (UE) 2015/531 al Comisiei din 24 noiembrie 2014 de completare a Regulamentului (UE) nr. 508/2014 al Parlamentului European și al Consiliului prin identificarea costurilor eligibile pentru sprijin din partea Fondului european pentru pescuit și afaceri maritime în scopul îmbunătățirii condițiilor de igienă, sănătate, siguranță și lucru pentru pescari, al protecției și refacerii biodiversității și ecosistemelor marine, al atenuării efectelor schimbărilor climatice și al sporirii eficienței energetice a navelor de pescuit

31.3.2015   
            
            
               RO
            
            
               Jurnalul Oficial al Uniunii Europene
            
            
               L 86/1
            
         REGULAMENTUL DELEGAT (UE) 2015/531 AL COMISIEI
   din 24 noiembrie 2014
   de completare a Regulamentului (UE) nr. 508/2014 al Parlamentului European și al Consiliului prin identificarea costurilor eligibile pentru sprijin din partea Fondului european pentru pescuit și afaceri maritime în scopul îmbunătățirii condițiilor de igienă, sănătate, siguranță și lucru pentru pescari, al protecției și refacerii biodiversității și ecosistemelor marine, al atenuării efectelor schimbărilor climatice și al sporirii eficienței energetice a navelor de pescuit
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 508/2014 al Parlamentului European și al Consiliului din 15 mai 2014 privind Fondul european pentru pescuit și afaceri maritime și de abrogare a Regulamentelor (CE) nr. 2328/2003, (CE) nr. 861/2006, (CE) nr. 1198/2006 și (CE) nr. 791/2007 ale Consiliului și a Regulamentului (UE) nr. 1255/2011 al Parlamentului European și al Consiliului (1), în special articolul 32 alineatul (4), articolul 40 alineatul (4) și articolul 41 alineatul (10),
   întrucât:
   
               (1)
            
            
               În conformitate cu Regulamentul (UE) nr. 508/2014, Comisia este împuternicită să stabilească norme specifice privind eligibilitatea costurilor operațiunilor de protecție și de refacere a biodiversității și ecosistemelor marine în cadrul activităților de pescuit durabile, privind eligibilitatea costurilor operațiunilor menite să atenueze schimbările climatice și să îmbunătățească eficiența energetică a navelor de pescuit și privind eligibilitatea operațiunilor menite să îmbunătățească condițiile de igienă, sănătate, siguranță și lucru pentru pescari.
            
         
               (2)
            
            
               Toate dispozițiile prezentului regulament se referă la aspecte legate de eligibilitatea costurilor și operațiunilor, iar două dintre ele vizează operațiunile care implică investiții la bordul navelor. În plus, toate aceste măsuri au un impact asupra formei în care se desfășoară activitățile de pescuit. Prin urmare, aceste dispoziții sunt strâns legate. Pentru a asigura coerența între aceste dispoziții și a permite tuturor locuitorilor din Uniune să aibă o imagine de ansamblu asupra lor, dispozițiile respective ar trebui adoptate în cadrul aceluiași act.
            
         
               (3)
            
            
               Activitatea de pescuit este în continuare una dintre cele mai periculoase ocupații din Uniune, cu un număr semnificativ de accidente produse pe navele de pescuit de mici dimensiuni. În consecință, Directivele nr. 93/103/CE (2) și 92/29/CEE (3) ale Consiliului stabilesc cerințele minime privind sănătatea și siguranța aplicabile activităților de la bordul navelor de pescuit, care ar trebui transpuse în legislația națională. Regulamentul (UE) nr. 508/2014 prevede finanțarea anumitor investiții în vederea îmbunătățirii condițiilor de igienă, sănătate, siguranță și lucru pentru pescari, cu condiția ca acestea să depășească cerințele prevăzute în legislația Uniunii și în cea națională. Prin urmare, este necesar să se specifice costurile aferente unor astfel de investiții specifice, inclusiv formarea în materie de sănătate și campaniile de informare, care pot fi finanțate în temeiul Regulamentului (UE) nr. 508/2014.
            
         
               (4)
            
            
               Achiziționarea și instalarea la bordul navelor de echipamente care vizează reducerea emisiilor de poluanți sau de gaze cu efect de seră și sporirea eficienței energetice a navelor de pescuit pot contribui la atingerea obiectivelor privind schimbările climatice. Funcționarea eficientă a navelor poate avea, de asemenea, ca rezultat o reducere semnificativă a consumului de energie. Articolul 41 alineatul (1) litera (a) din Regulamentul (UE) nr. 508/2014 prevede finanțarea investițiilor în echipamente sau la bord menite să reducă emisiile de poluanți sau de gaze cu efect de seră și să sporească eficiența energetică a navelor de pescuit, precum și a investițiilor în unelte de pescuit, cu condiția să nu submineze selectivitatea acestor unelte, și finanțarea auditurilor și a schemelor privind eficiența energetică. În consecință, este necesar să se specifice costurile care pot fi finanțate în cadrul FEPAM în scopul promovării acestor obiective.
            
         
               (5)
            
            
               Ar trebui, de asemenea, specificate costurile aferente operațiunilor care contribuie la protecția și refacerea biodiversității și ecosistemelor marine și cele aferente regimurilor de compensații în cadrul activităților de pescuit durabile. Aceste operațiuni ar trebui să înglobeze principiile esențiale care stau la baza infrastructurilor ecologice, astfel cum sunt definite în Comunicarea Comisiei (4) privind infrastructurile ecologice (5), care pot avea o contribuție semnificativă la punerea în aplicare cu eficacitate a politicilor care vizează atingerea obiectivelor urmărite, integral sau parțial, prin intermediul unor soluții bazate pe natură.
            
         
               (6)
            
            
               Costurile eligibile aferente operațiunilor prevăzute la articolele 32, 40 alineatul (1) și 41 alineatul (1) litera (a) din Regulamentul (UE) nr. 508/2014 trebuie să respecte condițiile definite la articolul 11 din același regulament, care prevede că operațiunile care determină creșterea capacității de pescuit a unei nave sau echipamentele care sporesc capacitatea navei de a găsi pește nu sunt eligibile pentru sprijin în cadrul FEPAM. Pentru a menține efectul de stimulare al investițiilor eligibile în temeiul prezentului regulament, costurile aferente întreținerii planificate sau preventive a oricărei componente a echipamentelor pentru menținerea unui dispozitiv în stare de funcționare ar trebui să fie excluse de la finanțarea în cadrul FEPAM.
            
         
               (7)
            
            
               Întrucât perioada de eligibilitate a operațiunilor care urmează să fie finanțate în cadrul FEPAM a început la 1 ianuarie 2014, pentru a permite aplicarea imediată a măsurilor prevăzute în prezentul regulament, în special în ceea ce privește eligibilitatea costurilor, și pentru a permite statelor membre să își pregătească și să își pună în aplicare programul operațional în cadrul FEPAM, prezentul regulament ar trebui să intre în vigoare în ziua următoare datei publicării în Jurnalul Oficial al Uniunii Europene,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Obiectul
   Prezentul regulament identifică:
   
               (a)
            
            
               tipurile de operațiuni eligibile pentru sprijin din partea FEPAM în vederea îmbunătățirii condițiilor de igienă, sănătate, siguranță și lucru pentru pescari;
            
         
               (b)
            
            
               costurile eligibile pentru sprijin din partea FEPAM în vederea protejării și refacerii biodiversității și ecosistemelor marine și pentru regimurile de compensații în cadrul activităților de pescuit durabile;
            
         
               (c)
            
            
               costurile eligibile pentru sprijin din partea FEPAM în vederea îmbunătățirii eficienței energetice a navelor de pescuit și a atenuării efectelor schimbărilor climatice.
            
         CAPITOLUL II
   
      DISPOZIȚII COMUNE
   
   Articolul 2
   Costuri excluse
   (1)   Costurile întreținerii planificate sau preventive a oricărei componente a echipamentelor pentru menținerea unui dispozitiv în stare de funcționare nu sunt eligibile pentru sprijin din partea FEPAM în temeiul prezentului regulament.
   (2)   Numai costurile necesare și direct legate de instalarea elementelor prevăzute în prezentul regulament sunt eligibile pentru sprijin din partea FEPAM.
   CAPITOLUL III
   
      COSTURI LEGATE DE ÎMBUNĂTĂȚIREA CONDIȚIILOR DE IGIENĂ, SĂNĂTATE, SIGURANȚĂ ȘI LUCRU PENTRU PESCARI
   
   Articolul 3
   Operațiuni eligibile privind siguranța
   Pentru operațiunile care vizează îmbunătățirea siguranței pescarilor la bordul navelor de pescuit în conformitate cu articolul 32 din Regulamentul (UE) nr. 508/2014, achiziționarea și, dacă este cazul, instalarea următoarelor articole sunt eligibile pentru sprijin din partea FEPAM:
   
               (a)
            
            
               plute de salvare;
            
         
               (b)
            
            
               dispozitive de declanșare hidrostatică pentru plutele de salvare;
            
         
               (c)
            
            
               balize de localizare personale cum sunt radiobalizele EPIRB, care pot fi integrate în vestele de salvare și în îmbrăcămintea de lucru a pescarilor;
            
         
               (d)
            
            
               echipament individual de plutire, în special costume de imersie sau costume de supraviețuire, colaci și veste de salvare;
            
         
               (e)
            
            
               facle de semnalizare a sinistrului;
            
         
               (f)
            
            
               aparate de lansare a bandulei;
            
         
               (g)
            
            
               sisteme de salvare a persoanelor căzute peste bord;
            
         
               (h)
            
            
               echipamente de luptă împotriva incendiilor, precum extinctoare, pături ignifuge, detectoare de incendiu și de fum, aparate de respirat;
            
         
               (i)
            
            
               uși antifoc;
            
         
               (j)
            
            
               ventile de închidere pentru rezervoare de combustibil;
            
         
               (k)
            
            
               detectoare de gaz și sisteme de avertizare în cazul scurgerilor de gaze;
            
         
               (l)
            
            
               pompe de santină și alarme;
            
         
               (m)
            
            
               echipamente pentru comunicații radio și prin satelit;
            
         
               (n)
            
            
               bocaporți și uși etanșe;
            
         
               (o)
            
            
               dispozitive de protecție pentru utilaje, precum troliuri sau tamburi pentru plase;
            
         
               (p)
            
            
               pasarele cu balustradă și scări de acces;
            
         
               (q)
            
            
               dispozitive de iluminat pentru căutare, pentru punte sau de urgență;
            
         
               (r)
            
            
               mecanisme de deblocare pentru situațiile în care uneltele de pescuit se prind de un obstacol subacvatic;
            
         
               (s)
            
            
               camere și monitoare de securitate;
            
         
               (t)
            
            
               echipamente și elemente necesare pentru îmbunătățirea siguranței pe punte.
            
         Articolul 4
   Operațiuni eligibile privind sănătatea
   Pentru operațiuni sau pentru furnizarea de echipamente menite să îmbunătățească condițiile de sănătate ale pescarilor la bordul navelor de pescuit în conformitate cu articolul 32 din Regulamentul (UE) nr. 508/2014, sunt eligibile pentru finanțare următoarele acțiuni:
   
               (a)
            
            
               achiziționarea și instalarea de truse de prim ajutor;
            
         
               (b)
            
            
               achiziționarea de medicamente și de dispozitive pentru tratarea de urgență la bord;
            
         
               (c)
            
            
               asigurarea de servicii de telemedicină inclusiv tehnologii online, echipamente și imagistică medicală aplicate în cazul consultațiilor la distanță de pe nave;
            
         
               (d)
            
            
               furnizarea de ghiduri și de manuale pentru îmbunătățirea sănătății la bord;
            
         
               (e)
            
            
               campanii de informare pentru îmbunătățirea sănătății la bord.
            
         Articolul 5
   Operațiuni eligibile privind igiena
   Pentru operațiuni sau pentru furnizarea de echipamente menite să îmbunătățească condițiile de igienă ale pescarilor la bordul navelor de pescuit în conformitate cu articolul 32 din Regulamentul (UE) nr. 508/2014, achiziționarea și, dacă este cazul, instalarea următoarelor articole sunt eligibile pentru sprijin:
   
               (a)
            
            
               instalații sanitare, precum grupuri sanitare;
            
         
               (b)
            
            
               echipamente pentru bucătărie și instalații destinate depozitării produselor alimentare;
            
         
               (c)
            
            
               dispozitive de purificare a apei pentru obținerea de apă potabilă;
            
         
               (d)
            
            
               echipamente de curățat pentru menținerea condițiilor sanitare la bord;
            
         
               (e)
            
            
               ghiduri și manuale privind îmbunătățirea condițiilor de igienă la bord, inclusiv instrumente informatice.
            
         Articolul 6
   Operațiuni eligibile privind condițiile de lucru
   Pentru operațiuni sau pentru furnizarea de echipamente menite să îmbunătățească condițiile de lucru la bordul navelor de pescuit în conformitate cu articolul 32 din Regulamentul (UE) nr. 508/2014, achiziționarea și, dacă este cazul, instalarea următoarelor articole sunt eligibile pentru sprijin:
   
               (a)
            
            
               balustrade de protecție pentru punte;
            
         
               (b)
            
            
               structuri de adăpost pe punte și modernizarea cabinelor în vederea asigurării protecției în condiții meteorologice nefavorabile;
            
         
               (c)
            
            
               articole pentru îmbunătățirea siguranței în cabine și pentru asigurarea de spații comune pentru membrii echipajului;
            
         
               (d)
            
            
               echipamente de reducere a activităților de ridicare manuală a obiectelor grele, cu excepția utilajelor legate direct de operațiunile de pescuit, precum troliile;
            
         
               (e)
            
            
               vopsea antiderapantă și covorașe din cauciuc;
            
         
               (f)
            
            
               echipamente de izolare fonică și termică și echipamente pentru îmbunătățirea ventilației;
            
         
               (g)
            
            
               îmbrăcăminte de lucru și echipament de protecție precum încălțăminte impermeabilă de siguranță, echipament de protecție a ochilor și respiratorie, mănuși și căști de protecție sau echipament de protecție împotriva căderilor;
            
         
               (h)
            
            
               indicatoare de avertizare de urgență și siguranță;
            
         
               (i)
            
            
               analize și evaluări ale riscurilor în vederea identificării riscurilor pentru pescari atât în port, cât și în timpul navigării, în vederea adoptării de măsuri pentru prevenirea sau reducerea riscurilor;
            
         
               (j)
            
            
               ghiduri și manuale privind îmbunătățirea condițiilor de lucru la bord.
            
         CAPITOLUL IV
   
      COSTURI LEGATE DE PROTECȚIA ȘI REFACEREA BIODIVERSITĂȚII ȘI ECOSISTEMELOR MARINE ÎN CADRUL ACTIVITĂȚILOR DE PESCUIT DURABILE
   
   Articolul 7
   Costuri eligibile pentru colectarea deșeurilor de către pescari
   Pentru operațiuni legate de colectarea de către pescari a deșeurilor din mare, astfel cum se menționează la articolul 40 alineatul (1) litera (a) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               îndepărtarea uneltelor de pescuit pierdute din mare, în special pentru combaterea pescuitului-fantomă;
            
         
               (b)
            
            
               achiziționarea și, dacă este cazul, instalarea de echipamente la bord pentru colectarea și depozitarea deșeurilor;
            
         
               (c)
            
            
               crearea de programe de colectare a deșeurilor pentru pescarii participanți, inclusiv stimulente financiare;
            
         
               (d)
            
            
               achiziționarea și, dacă este cazul, instalarea de echipamente în cadrul unităților din porturile pescărești pentru depozitarea și reciclarea deșeurilor;
            
         
               (e)
            
            
               campanii de comunicare, informare și sensibilizare în vederea încurajării pescarilor și altor părți interesate să participe la proiecte de îndepărtare a uneltelor de pescuit pierdute;
            
         
               (f)
            
            
               formare pentru pescari și agenți portuari.
            
         Articolul 8
   Costuri eligibile pentru instalații destinate să protejeze și să sporească fauna și flora marină
   (1)   Pentru operațiuni legate de construirea, instalarea sau modernizarea unor instalații statice sau mobile în conformitate cu articolul 40 alineatul (1) litera (b) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               achiziționarea și, dacă este cazul, montarea de instalații pentru protejarea zonelor marine împotriva traulării;
            
         
               (b)
            
            
               achiziționarea și, dacă este cazul, montarea de instalații pentru refacerea ecosistemelor marine degradate;
            
         
               (c)
            
            
               costuri legate de lucrări preliminarii precum prospectare, studii sau evaluări științifice;
            
         
               (d)
            
            
               costuri, în regiunile ultraperiferice, legate de achiziționarea și, dacă este cazul, de instalarea de dispozitive ancorate de concentrare a peștelui care contribuie la pescuitul durabil și selectiv, în conformitate cu articolul 38 alineatul (2) din Regulamentul (UE) nr. 508/2014.
            
         (2)   Pentru operațiunile menționate la alineatul (1), nu sunt eligibile următoarele costuri:
   
               (a)
            
            
               achiziționarea unei nave care urmează să fie cufundată și utilizată ca recif artificial;
            
         
               (b)
            
            
               costurile legate de construirea și întreținerea de dispozitive de concentrare a peștelui, cu excepția costurilor prevăzute la alineatul (1) litera (d).
            
         Articolul 9
   Costuri eligibile pentru contribuția la o mai bună gestionare sau conservare a resurselor biologice marine
   (1)   Pentru operațiuni care vizează o mai bună gestionare sau conservare a resurselor biologice marine, astfel cum se menționează la articolul 40 alineatul (1) litera (c) din Regulamentul (UE) nr. 508/2014 și conforme cu dispozițiile articolului 38 din respectivul regulament, costurile legate de achiziționarea și, dacă este cazul, de instalarea următoarelor articole sunt eligibile pentru sprijin:
   
               (a)
            
            
               cârlige circulare;
            
         
               (b)
            
            
               dispozitive acustice de intimidare montate pe plase;
            
         
               (c)
            
            
               dispozitive de excludere a țestoaselor;
            
         
               (d)
            
            
               parâme cu banderole;
            
         
               (e)
            
            
               alte instrumente sau dispozitive având o eficiență dovedită pentru evitarea capturării accidentale a unor specii protejate;
            
         (2)   În plus, sunt eligibile pentru sprijin costurile legate de următoarele acțiuni și proiecte:
   
               (a)
            
            
               instruirea pescarilor cu privire la o mai bună gestionare sau conservare a resurselor biologice marine;
            
         
               (b)
            
            
               proiecte axate pe habitatele costiere care prezintă importanță pentru pești, păsări și alte organisme;
            
         
               (c)
            
            
               proiecte axate pe zone care prezintă importanță pentru reproducerea peștilor, precum zonele umede de coastă, pot fi, de asemenea, eligibile.
            
         (3)   Pentru înlocuirea uneltelor de pescuit existente cu unelte de pescuit cu impact redus, costurile legate de vintire și capcane pentru pești, de echipamente de pescuit la dandinetă și undițe de mână pot fi eligibile pentru sprijin.
   Articolul 10
   Costuri eligibile pentru pregătirea planurilor de protecție și de gestionare pentru activitățile legate de pescuit
   Pentru operațiuni care constau în pregătirea planurilor de protecție și de gestionare pentru activitățile legate de pescuit, astfel cum se menționează la articolul 40 alineatul (1) litera (d) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               efectuarea de studii, în special în ceea ce privește controlul și supravegherea speciilor și habitatelor, inclusiv cartografierea, și gestionarea riscurilor;
            
         
               (b)
            
            
               cartografierea activităților de pescuit, a intensității și a interacțiunilor lor cu speciile și habitatele protejate;
            
         
               (c)
            
            
               consultarea părților interesate pe parcursul pregătirii planurilor de gestionare;
            
         
               (d)
            
            
               dezvoltarea și aplicarea de indicatori ai presiunii și impactului și realizarea de evaluări ale stării de conservare;
            
         
               (e)
            
            
               formarea pescarilor și a altor persoane care lucrează pentru sau în numele organismelor responsabile cu administrarea zonelor marine protejate relevante pentru pregătirea planurilor de protecție și de gestionare pentru activitățile legate de pescuit;
            
         
               (f)
            
            
               demarcarea zonelor marine protejate;
            
         
               (g)
            
            
               supravegherea, inclusiv salariile personalului implicat în activități de supraveghere;
            
         
               (h)
            
            
               adoptarea de măsuri de publicitate și de sensibilizare privind zonele marine protejate;
            
         
               (i)
            
            
               evaluarea impacturilor planurilor de gestionare asupra zonelor Natura 2000 și a zonelor de pescuit vizate de planurile de gestionare.
            
         Articolul 11
   Costurile eligibile pentru gestionarea, refacerea și monitorizarea siturilor Natura 2000 și a zonelor marine protejate
   Pentru operațiuni legate de gestionarea, refacerea și monitorizarea siturilor Natura 2000 și a zonelor marine protejate și pentru creșterea sensibilizării față de mediu, astfel cum se menționează la articolul 40 alineatul (1) literele (e), (f) și (g) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               consultarea părților interesate pe parcursul pregătirii planurilor de gestionare;
            
         
               (b)
            
            
               dezvoltarea și aplicarea de indicatori ai presiunii/impactului și evaluări ale stării de conservare;
            
         
               (c)
            
            
               supravegherea siturilor Natura 2000 și a zonelor marine protejate;
            
         
               (d)
            
            
               formarea persoanelor care lucrează pentru sau în numele organismelor responsabile cu gestionarea siturilor Natura 2000 și a zonelor marine protejate;
            
         
               (e)
            
            
               formarea pescarilor cu privire la conservarea și refacerea ecosistemelor marine și activități alternative conexe precum ecoturismul în siturile Natura 2000 și zonele marine protejate;
            
         
               (f)
            
            
               cartografierea activităților de pescuit și monitorizarea intensității acestora și înregistrarea interacțiunilor activităților de pescuit cu speciile protejate precum foci, țestoase marine, delfini, păsări marine;
            
         
               (g)
            
            
               sprijinirea dezvoltării măsurilor de gestionare a pescuitului în cadrul siturilor Natura 2000 și al zonelor marine protejate, precum studii de evaluare a impactului și evaluări ale riscurilor, inclusiv acțiuni de stimulare a îmbunătățirii coerenței acestora;
            
         
               (h)
            
            
               sprijinirea măsurilor de creștere a sensibilizării față de mediu, cu implicarea pescarilor, în ceea ce privește protejarea și refacerea biodiversității marine;
            
         
               (i)
            
            
               cooperarea și activitatea în rețea a administratorilor siturilor Natura 2000 și ai zonelor marine protejate.
            
         Articolul 12
   Costuri eligibile pentru participarea la alte acțiuni menite să mențină și să îmbunătățească biodiversitatea și serviciile furnizate de ecosisteme
   (1)   Pentru operațiuni legate de participarea la alte acțiuni menite să mențină și să îmbunătățească biodiversitatea și serviciile furnizate de ecosisteme, astfel cum se menționează la articolul 40 alineatul (1) litera (i) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               costurile legate de programele de testare a noilor tehnici de monitorizare, în special:
               
                           (i)
                        
                        
                           sisteme de monitorizare electronică de la distanță precum camere de televiziune în circuit închis (CCTV) pentru monitorizarea și înregistrarea capturilor accidentale de specii protejate;
                        
                     
                           (ii)
                        
                        
                           înregistrarea datelor oceanografice precum temperatura, salinitatea, planctonul, înmulțirea algelor sau turbiditatea;
                        
                     
                           (iii)
                        
                        
                           cartografierea speciilor alogene invazive;
                        
                     
                           (iv)
                        
                        
                           acțiuni, inclusiv studii, pentru prevenirea și controlul expansiunii speciilor alogene invazive;
                        
                     
         
               (b)
            
            
               stimulente financiare pentru instalarea la bord de dispozitive de înregistrare automate pentru monitorizarea și înregistrarea datelor oceanografice precum temperatura, salinitatea, planctonul, înmulțirea algelor sau turbiditatea;
            
         
               (c)
            
            
               costuri aferente navlosirii navelor de pescuit comerciale pentru observarea mediului la o rată proporțională cu activitatea în cauză;
            
         
               (d)
            
            
               costuri pentru alte acțiuni științifice legate de cartografierea și de evaluarea ecosistemelor marine și costiere și serviciilor acestora.
            
         (2)   Pentru operațiuni care vizează refacerea habitatelor marine și costiere specifice în vederea sprijinirii unor stocuri de pește durabile, astfel cum se menționează la articolul 40 alineatul (1) litera (i) din Regulamentul (UE) nr. 508/2014, următoarele acțiuni sunt eligibile pentru sprijin:
   
               (a)
            
            
               acțiuni de reducere a poluării fizice și chimice;
            
         
               (b)
            
            
               acțiuni de reducere a altor presiuni fizice, inclusiv a zgomotelor subacvatice antropice care influențează în mod negativ biodiversitatea;
            
         
               (c)
            
            
               măsuri pozitive de conservare în vederea protejării și conservării florei și faunei, inclusiv reintroducerea sau popularea cu specii indigene și aplicarea principiilor infrastructurilor ecologice menționate în Comunicarea Comisiei privind infrastructurile ecologice (6);
            
         
               (d)
            
            
               acțiuni de prevenire, control sau eliminare a speciilor alogene invazive.
            
         CAPITOLUL V
   
      COSTURI LEGATE DE PROMOVAREA EFICIENȚEI ENERGETICE ȘI ATENUAREA EFECTELOR SCHIMBĂRILOR CLIMATICE
   
   Articolul 13
   Costuri eligibile legate de hidrodinamica cocii navei
   (1)   Pentru operațiunile care vizează îmbunătățirea hidrodinamicii cocii navei în conformitate cu articolul 41 alineatul (1) litera (a) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               investiții în mecanisme de stabilitate precum chile de ruliu și prove cu bulb care contribuie la îmbunătățirea comportării navei pe valuri și a stabilității;
            
         
               (b)
            
            
               costuri legate de utilizarea de produse antivegetative netoxice precum cele pe bază de cupru în vederea reducerii frecării;
            
         
               (c)
            
            
               costuri legate de instalația de guvernare, precum sisteme de control al instalației de guvernare și cârme multiple pentru reducerea activității cârmei în funcție de condițiile meteorologice și de starea mării;
            
         
               (d)
            
            
               testarea rezervoarelor în vederea asigurării unei baze pentru îmbunătățirea hidrodinamicii.
            
         (2)   Costurile legate de întreținerea de bază a cocii navei nu sunt eligibile pentru finanțare în temeiul prezentului articol.
   Articolul 14
   Costuri eligibile legate de îmbunătățirea sistemului de propulsie al navei
   Pentru operațiunile care vizează îmbunătățirea sistemului de propulsie al navei în conformitate cu articolul 41 alineatul (1) litera (a) din Regulamentul (UE) nr. 508/2014, costurile legate de achiziționarea și, dacă este necesar, instalarea următoarelor articole sunt eligibile pentru sprijin:
   
               (a)
            
            
               elice eficiente din punct de vedere energetic, inclusiv arbori de transmisie;
            
         
               (b)
            
            
               catalizatori;
            
         
               (c)
            
            
               generatoare eficiente din punct de vedere energetic precum cele pe bază de hidrogen sau de gaze naturale;
            
         
               (d)
            
            
               elemente de propulsie pe bază de energie din surse regenerabile precum vele, zmeie, motoare eoliene, turbine sau panouri solare;
            
         
               (e)
            
            
               propulsoare de la provă;
            
         
               (f)
            
            
               transformarea motoarelor pentru a funcționa cu biocombustibili;
            
         
               (g)
            
            
               econometre, sisteme de gestionare a combustibilului și sisteme de monitorizare;
            
         
               (h)
            
            
               investiții în duze destinate îmbunătățirii sistemului de propulsie.
            
         Articolul 15
   Costuri eligibile legate de investițiile în unelte și echipamente de pescuit
   Pentru investiții în unelte și echipamente de pescuit, astfel cum se menționează la articolul 41 alineatul (1) litera (a) din Regulamentul (UE) nr. 508/2014, costurile legate de următoarele acțiuni sunt eligibile pentru sprijin:
   
               (a)
            
            
               înlocuirea uneltelor de pescuit tractate cu alte unelte de pescuit;
            
         
               (b)
            
            
               modificări ale uneltelor de pescuit tractate;
            
         
               (c)
            
            
               investiții în echipamente de monitorizare a uneltelor de pescuit tractate.
            
         Articolul 16
   Costuri eligibile legate de investiții menite să reducă consumul de energie electrică sau termică
   Pentru investițiile menite să reducă consumul de energie electrică sau termică în conformitate cu articolul 41 alineatul (1) litera (a) din Regulamentul (UE) nr. 508/2014, următoarele costuri sunt eligibile pentru sprijin:
   
               (a)
            
            
               investiții pentru îmbunătățirea sistemelor de refrigerare, de congelare sau de izolare pentru nave cu o lungime mai mică de 18 m;
            
         
               (b)
            
            
               investiții pentru încurajarea reciclării căldurii pe navă, prin recuperarea și reutilizarea căldurii pentru alte operațiuni auxiliare pe navă.
            
         CAPITOLUL VI
   
      DISPOZIȚII FINALE
   
   Articolul 17
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 noiembrie 2014.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 149, 20.5.2014, p. 1.
   
      (2)  Directiva nr. 93/103/CE a Consiliului din 23 noiembrie 1993 privind cerințele minime de securitate și sănătate în muncă la bordul navelor de pescuit [a treisprezecea directivă specială în sensul articolului 16 alineatul (1) din Directiva nr. 89/391/CEE] (JO L 307, 13.12.1993, p. 1).
   
      (3)  Directiva 92/29/CEE a Consiliului din 31 martie 1992 privind cerințele minime de securitate și sănătate pentru promovarea unei mai bune asistențe medicale la bordul navelor (JO L 113, 30.4.1992, p. 19)
   
      (4)  Comunicarea Comisiei intitulată „Infrastructurile ecologice – Valorificarea capitalului natural al Europei”, Bruxelles, COM(2013) 249 final, 6.5.2013.
   
      (5)  Infrastructurile ecologice reprezintă o rețea planificată în mod strategic de zone naturale și seminaturale și alte elemente de mediu, concepută și gestionată pentru a oferi o gamă largă de servicii ecosistemice. Această rețea include spații verzi (sau albastre în cazul ecosistemelor acvatice) și alte caracteristici fizice ale zonelor terestre (incluzând zonele costiere) și marine.
   
      (6)  Comunicarea Comisiei intitulată „Infrastructurile ecologice – Valorificarea capitalului natural al Europei”, Bruxelles, COM(2013) 249 final, 6.5.2013.